אד בגלי הבן

ראשית חייו

בגלי נולד בלוס אנג'לס שבקליפורניה בשנת 1949 לאלן ז'אן סאנדרס ולשחקן זוכה האוסקר אד בגלי. סבא וסבתא שלו מצד אביו היו מהגרים אירים. כאשר בגלי הבן נולד, בגלי האב היה נשוי לאמנדה האף, שמתה כאשר בגלי הבן היה בן שבע. עד שהיה בן שש-עשרה, בגלי הבן האמין כי האף הייתה אמו הביולוגית, ורק מאוחר יותר התוודע לאמו הביולוגית, אלן.
בגלי גדל בבאפלו שבניו יורק. בשנת 1962 עברה המשפחה בחזרה לקליפורניה, שם הוא סיים את לימודיו בתיכון, ולמד במכללת עמק לוס אנג'לס בצפון הוליווד.

קריירת משחק

אחד מהראשונים שבתפקידיו הרבים של בגלי בטלוויזיה ובקולנוע היא הופעת אורח בסדרת הטלוויזיה "מוד". ב-1970 הופיע בהופעות אורח בסדרה "חדר 222". ב-1977 הופיע בסרטו של ג'ונתן דמי "לטפל בזהירות" לצדו של ברוס מק'גיל. הוא הופיע בתפקידים משניים ב"מרי הרטמן", ב"הרקיע השביעי", ב"משפחה בהפרעה", ב"מיגו" וב"עמוק באדמה" ובתפקידים ראשיים ב"בית חולים הממלכה" של סטיבן קינג, ב"מקום אחר" וב-"Wednesday 9:30 (8:30 Central)‎".
הוא שיחק תפקידים משמעותיים בסרטים המוקומנטריים "הכי טוב בשלג" (2000), "מאחורי המצלמה" (2002) של פול שרדר, "משב רוח מוזיקלי" (2003) ו"והזוכה הוא…" (2006). בנוסף, בגלי שיחק את הטייס גרינבין בסדרת הטלוויזיה "בטלסטאר גלקטיקה", את בובה פאט באדפטציה הרדיופונית של "שובו של הג'דיי", ואת סת' ג'ילט, סנאטור בדיוני מצפון דקוטה, ב"הבית הלבן".
ב-1992 שיחק בסרט הטלוויזיה של HBO "לרוץ עם בני זוג" לצדה של דיאן קיטון. 1996 הופיע בגלי בסרט טלוויזיה בשם "The Late Shift", שם שיחק את רוד פרת', איש CBS. הוא הופיע כאורח בתוכניות כגון "סקראבס", "בוסטון ליגל" ו"מסע בין כוכבים: וויאג'ר". בגלי הופיע מספר פעמים בתור אורח בעונה השלישית של "ורוניקה מארס". ב-2007 שיחק בקומדיה "ללכת על השיחה" לצד קייטי קסידי. הוא הופיע בסרט של HBO משנת 2008 "Recount", אשר הציג את הבחירות לנשיאות ארצות הברית בשנת 2000 ותוצאותיהן, אשר הוכרעו על ידי קולות הבוחרים של פלורידה.
ב-2003, כתב וביים בגלי את המחזמר "Cesar and Ruben". המחזמר הועלה בתיאטרון אל פורטל (El Portal) בלוס אנג'לס והוצג שנית גם ב-2007. אחד מתפקידיו המשחק האחרונים של בגלי הוא בסיטקום "גארי לא נשוי". בגלי שיחק בסדרה את ד"ר וולטר קרנדל, יועץ הנישואין לשעבר של הגיבור הראשי והארוס של אשתו לשעבר. מאז 2008, הוא הופיע בסדרה של פרסומות ל-DirecTV בתור מנהל חברת "Cable Corp Inc.‎". ב-2013, הוא הופיע בסדרת הריאלטי "Beverly Hills Pawn", וגם שיחק בסרט "תגובה קטלנית". ב-2017 שיחק בעונה הראשונה של הסדרה הקומית "איש העתיד" ב-Hulu, בתפקיד אבא של ג'וש (ג'וש האצ'רסון). ב-2019 החל לשחק בסיטקום "בלגן בבית" ב-ABC שיצרה לייק בל, ושיחק בעונה השנייה של הסדרה הקומית "שלדון הצעיר".  
בשנים 2000–2016, שימש בגלי חבר בחבר הנאמנים של האקדמיה האמריקאית לקולנוע.

חייו האישיים

לבגלי יש שלושה ילדים, בת ובן מנישואיו הראשונים, ובת נוספת מנישואיו הנוכחיים.
על פי כתבה בתוכנית הטלוויזיה "Celebrity Close Calls", בגלי כמעט מת בשנת 1972, לאחר שנדקר מספר רב של פעמים בזמן שנשדד על ידי כנופיית רחוב. התוקפים היו בני נוער, שמאוחר יותר נעצרו על ידי המשטרה.

פעילות בתחום איכות הסביבה

מאז 1970, בגלי הוא פעיל איכות הסביבה. אז קנה רכב חשמלי, החל להקפיד על מיחזור והפך לטבעוני. הוא מקדם מוצרים ידידותיים לסביבה כמו טויוטה פריוס ושירותים אקולוגיים ידידותיים לסביבה.
את ביתו בגלי מתפעל באמצעות אנרגיה סולארית ואנרגיית רוח באמצעות טורבינת רוח ואופניים המייצרים חשמל. הוא משלם רק בסביבות 300 דולר בשנה על חשבונות חשמל.
בטענה כי מדשאות הפרברים אינן ידידותיות לסביבה, במיוחד בדרום קליפורניה, בשל המחסור במים, הוא הקים בחצרו גינה המורכבת רק מצמחים עמידים לבצורות, שמקורם בקליפורניה. אף על פי שהוא נודע בכך שהוא רוכב על אופניים רבות ומשתמש בתחבורה ציבורית, בבעלותו רכב חשמלי.
האופניים החשמליים בהנעה היברידית שלו מופיעים פעמים רבות בתוכנית הטלוויזיה שלו "Living With Ed". אמונותיו של בגלי בנושא איכות הסביבה הוגחכו ב"Homer to the Max", פרק של "משפחת סימפסון", שבו הוא מופיע, נוהג ברכב שמופעל על ידי "תחושת שביעות רצון עצמית". לאחר מכן, הוא הופיע ב"Gone Maggie Gone", פרק נוסף של "משפחת סימפסון". בפרק, במהלך ליקוי חמה, הוא נוהג במכונית סולארית שעוצרת על פסי הרכבת כאשר הרכבת מתקרבת; הרכבת גם היא מפסיקה כי זוהי "רכבת סולארית של אד בגלי". לפי סדרת הקומדיה "פיוצ'רמה", המנוע החשמלי של בגלי הוא "מערכת ההנעה הרשעה ביותר שהומצאה אי פעם".
בגלי הוא מחברם של הספרים "iving Like Ed: A Guide to the Eco-Friendly Life" (שיצא בשנת 2008) ו-"Ed Begley Jr.'s Guide to Sustainable Living: Learning to Conserve Resources and Manage an Eco-Conscious Life" (יצא בשנת 2009), שניהם בהוצאת רנדום האוס. הוא גם כתב את הספר "A Vegan Survival Guide for the Holidays" (שיצא בשנת 2014) עם ג'רי ג'יימס סטון.
בשנים 2007–2010 כיכבו בגלי ואשתו רשל קרסון בתוכנית המציאות "Living with Ed". הוא, אשתו ובתו היידן מצלמים את "On Begley Street", סדרת רשת המתעדת את הריסתו של ביתו הנוכחי, ו"בנייתו של הבית הכי ירוק ובר-קיימא בצפון אמריקה".
בנובמבר 2007 היה בגלי לזוכה הראשון של פרס תומאס אלווה אדיסון לעצמאות אנרגטית מהקונגרס היהודי האמריקני, עבור פעילותו ארוכת השנים למען איכות הסביבה.

פעילות פוליטית

בגלי היה חבר בוועדה המייעצת של 2004 Racism Watch, שנוסדה על ידי השחקן אד אסנר. הקבוצה הוקמה בעקבות פרסומת של קמפיין הנשיאות של ג'ורג' ווקר בוש ודיק צ'ייני, שהם טענו שמעודדת גזענות. הפרסומת המדוברת, "100 Days", התייחסה לטרור תוך הצגת תמונה אנונימית של גבר ממוצא מזרח תיכוני.